KURZUS: Elektrotechnika

MODUL: Előszó

Előszó

|  | Az elektrotechnika rejtelmeibe bevezető olvasmányt tart kezében a kedves olvasó. Bevezetőnek szántuk, ami azt jelenti, hogy sok helyen csak a továbblépés lehetőségét villantjuk fel, esetleg továbbgondolás mikéntjét mutatjuk meg, a részletes kifejtés nélkül. Ez az első rész az Elektrotechnika tantárgy legegyszerűbb, hálózatszámítási részének egyszerűbb első felével, az egyenáramú hálózatokkal foglalkozik. Célunk az alapvető összefüggések megismertetése és egy olyan szemlélet nyújtása, melyre majd a változó és váltakozó áramú hálózatok tárgyalása alapozhat. Ebben a részben gyakorlati vonatkozást viszonylag keveset talál a kedves olvasó. Az egyenáramú hálózatok tárgyalása itt a fizikának a villamosságtan című fejezetébe tartozó, elméleti vizsgálatot jelenti. De fontosnak tartottuk, hogy az önellenőrzést és a szemlélet elmélyítését számpéldák bemutatásával és önállóan megoldandó feladatok megadásával segítsük.
| A tantárgy célja a matematikai gondolkodás elmélyítése konkrét elektrotechnikai esetek vizsgálatával, a kapcsolási rajzok, diagramok, képletek sajátos műszaki nyelvezetének elsajátíttatása, a mértékegységekkel való műveletvégzés gyakoroltatása, logikus gondolkodásra ösztönzés.
| Ajánljuk mindezt azoknak, akik ismereteiket az elektrotechnika területén a középiskola elvégzése után a felsőoktatásban, a most átalakuló főiskolai szintű képzés keretein belül, nem szakirányban kívánják elmélyíteni.
| Köszönetet mondok mindazoknak, akik segítséget nyújtottak. Köszönöm ábrák készítését, gépelést, lektorálást, köszönöm a véleményeket, észrevételeket, tanácsokat. Külön köszönöm mindenkinek, aki a viszonylag nyugodt munkavégzés feltételeit biztosította.
| Kívánom minden kedves olvasómnak, hogy elérje célját munkám kézbevételével. Észrevételeivel, javaslataival, ha vannak, kérem, keressen meg. Jó munkát, jó tanulást!
| 2005. július
| a Szerző