KURZUS: Elektrotechnika

MODUL: Aszinkron gépek

37. lecke: Egyfázisú aszinkron motorok

|  | Tanulási célok
| A lecke áttanulmányozása után Ön képes lesz:
| Saját szavaival elmagyarázni az egyfázisú aszinkron motorok működési elvét. Felrajzolni az egyfázisú aszinkron motorok M-n jelleggörbéjét.
| Tevékenységek
| Olvassa el figyelmesen az egyfázisú aszinkron motorok működésével foglalkozó részt! Tanulmányozza alaposan a lüktető mágneses tér következményeit! Elemezze az egyfázisú aszinkron motorok M-n jelleggörbéjét!
| Tananyag
| Az egyfázisú aszinkron motorokat olyan kisteljesítményű hajtásokhoz használják, ahol nem áll rendelkezésre háromfázisú hálózat (pl. kis szivattyúk, ventillátorok, kompresszorok, háztartási gépek, stb.). Az egyfázisú motorok állórészén 1F-ú tekercselés található, a forgórészük pedig kalickás kivitelű. Az állórészre kapcsolt egyfázisú feszültség hatására kialakuló lüktető mágneses tér tartja őket forgásban, azonban a megindításukhoz ún. segédfázis tekercs szükséges. Az állórész tekercselése által létrehozott lüktető mágnestér két, egymással szemben forgó, félakkora amplitúdójú forgó fluxus eredőjének tekinthető. Mindkét összetevő forgó mágneses tere indukció útján többfázisú áramot és így nyomatékot hoz létre a forgórészben. A két nyomaték ellentétes irányú, nagyságuk egyenlő, így eredőjük zérus, azaz a gépnek nincs indítónyomatéka. Ezt ábrázolja az alábbi ábra (a piros jelleggörbe lényegében az egyfázisú aszinkron motor jelleggörbéje):
| Segédfázisú motorok
| A segédfázisú motorok rendelkeznek egy ún. segédfázis tekerccsel, ami a forgás megindulását segíti elő. Ez a tekercs 90 fokkal van elforgatva a főfázishoz képest, de gondoskodni kell arról is, hogy ennek a tekercsnek az árama is késsen 90 fokkal a főfázishoz képest. Erre általában kondenzátort alkalmaznak, ami lehet üzemi, vagy indítókondenzátor annak megfelelően, hogy üzem közben is vagy csak az indítás során van-e szerepe. Az üzemi kondenzátor a motor teljes üzeme alatt működésben van, míg az indító csak akkor, mikor a motort indítják.

|  | Önellenőrző feladatok
| Töltse ki az alábbi feladatlapot!
| 1. Adja meg, hogy melyik válasz a helyes!
| Az egyfázisú motorok állórészén 1F-ú tekercselés található, a forgórészük pedig kalickás kivitelű.
| Az egyfázisú motorok állórészén 2F-ú tekercselés található, a forgórészük pedig csúszógyűrűs kivitelű.
| 2. Adja meg, hogy melyik válasz a helyes!
| Az állórészre kapcsolt egyfázisú feszültség hatására lüktető mágneses tér alakul ki.
| Az állórészre kapcsolt egyfázisú feszültség hatására forgó mágneses tér alakul ki.
| 3. Adja meg, hogy melyik válasz a helytelen!
| Az egyfázisú aszinkron motornak nincs indítónyomatéka.
| Az egyfázisú aszinkron motornak nagy az indítónyomatéka.
| 4. Adja meg, hogy melyik válasz a helytelen!
| Az egyfázisú aszinkron motor bármelyik forgásirányban képes üzemelni.
| Az egyfázisú aszinkron motor csak egy forgásirányban képes üzemelni.
| 5. Adja meg, hogy melyik válasz a helyes!
| Az üzemi kondenzátor a motor teljes üzeme alatt működésben van.
| Az üzemi kondenzátor csak a motor indításakor működik.